Forslag til RÅDETS DIREKTIV om ændring, for så vidt angår anvendelsesperioden for minimumsniveauet for normalsatsen, af direktiv 77/388/EØF om det fælles merværdiafgiftssystem

(forelagt af Kommissionen)

BEGRUNDELSE

1. Ifølge artikel 12, stk. 3, litra a), andet afsnit, i direktiv 77/388/EØF [1] skal Rådet med enstemmighed på forslag af Kommissionen og efter høring af Europa-Parlamentet og Det Økonomiske og Sociale Udvalg træffe afgørelse om størrelsen af den normalsats, der skal anvendes.

[1] EFT L 145 af 13.6.1977, s. 1. Direktivet er senest ændret ved direktiv 2000/17/EF (EFT L 84 af 5.4.2000, s. 24).

2. Denne bestemmelse falder ind under den ramme, der er fastsat i EF-traktatens artikel 93, ifølge hvilken Rådet vedtager bestemmelser om harmonisering af lovgiv-ningerne vedrørende omsætningsafgifter i det omfang en sådan harmonisering er nødvendig for at sikre det indre markeds oprettelse og funktion. I lyset heraf har fastsættelsen af normalsatsen altid været absolut nødvendig såvel inden for rammerne af de overgangsbestemmelser, der gælder for øjeblikket, som med henblik på den endelige ordning for det fælles merværdiafgiftssystem.

3. I 1987 havde Kommissionen allerede inden for rammerne af arbejdsprogrammet til oprettelse af det indre marked i januar 1993, forelagt forslag med henblik på at få indført en endelig fiskal harmoniseringsordning. De væsentlige elementer i disse forslag, der var baseret på at få gennemført et egentligt indre marked gennem afgiftspålæggelse i oprindelseslandet, var for så vidt angår satserne følgende: en harmoniseret fiskal struktur omfattende to kategorier af afgiftssatser og tilnærmelse inden for et interval af de satser, der anvendes i medlemsstaterne.

4. Men allerede fra 1989 stod det klart, at det ikke ville være muligt at få vedtaget Kommissionens forslag inden 1. januar 1993, og ØKOFIN-Rådet besluttede derfor at vedtage en overgangsordning. For satsens vedkommende blev der vedtaget et direktiv 92/77/EØF [2], der omhandler en indbyrdes tilnærmelse af momssatserne.

[2] Direktiv 92/77/EØF (EFT L 316 af 31.10.1992 s. 1).

5. Med dette direktiv indførtes systemet med en minimumssats, og det blev fastsat, at fra den 1. januar 1993 måtte normalsatsen ikke være mindre end 15%. Medlemsstaterne havde dog mulighed for at anvende en eller to reducerede satser, som ikke måtte være mindre end 5%, og som kun måtte anvendes på levering af anførte kategorier af goder og tjenesteydelser. Der blev ligeledes fastsat visse overgangsordninger, for at der kunne tages hensyn til særlige situationer.

6. Men samtidig understregede Rådet på ny, at det siden april 1967 havde været juridisk og politisk forpligtet til at indføre et endeligt afgiftssystem baseret på beskatning af goder og tjenesteydelser i oprindelsesmedlemsstaten, og det fastsatte en ny frist til at nå dette mål, nemlig den 31. december 1996.

7. Ifølge det program, der blev vedtaget af Kommissionen i juli 1996, skulle der ske en gradvis overgang til det endelige system. Den første etape skulle være modernisering og en mere ensartet anvendelse af det eksisterende system i medlemsstaterne ledsaget af ændringer, der kunne føre til det endelige system. I den forbindelse understregede Kommissionen nødvendigheden af at tilnærme momssatserne til hinanden inden for en harmoniseret struktur. Endvidere er det ligeledes nødvendigt med en vis grad af harmonisering af satserne, for at afgiften kan bevare sin neutralitet med hensyn til konkurrencevilkårene mellem virksomhederne. Ikke desto mindre viste det sig ligesom i 1987 meget hurtigt, at det på grund af den interne situation i de forskellige medlemsstater ikke var muligt at gennemføre en sådan grad af harmonisering.

8. For dels at sikre opretholdelse af den harmonisering af satserne, der var opnået, og dels at kunne se frem mod en endelig momsordning baseret på princippet om beskatning på oprindelsesstedet, som ville kræve en indgående tilnærmelse af momssatserne, forelagde Kommissionen, som det var fastsat i direktivet om indbyrdes tilnærmelse af satserne fra 1992, et nyt forslag til direktiv [3] den 20. de cember 1995. Ifølge dette forslag skulle der indføres en normalsats, som ikke måtte være mindre end 15% og ikke højere end 25%. Eftersom den gældende afgifts ordning var en overgangsordning, blev anvendelsesperioden for denne ordning begrænset til to år (fra 1. januar 1997 til 31. december 1998).

[3] KOM(95) 731 endelig (EFT C 73 af 13.3.1996, s. 22).

9. Dette interval var udsprunget af de satser, der anvendtes i medlemsstaterne, idet den anvendte normalsats altid havde varieret mellem 15% og 25%. Også for øjeblikket anvendes satsen på 15% i en medlemsstat (L) og satsen på 25% i to medlemsstater (DK og S).

10. Et tilsvarende forslag var blevet forelagt Rådet af Kommissionen for perioden fra 1. januar 1999 til 31 december 1999.

11. Disse forslag om indbyrdes tilnærmelse af satserne, der var baseret på indførelse af et interval til fastsættelse af normalsatsen, blev forkastet af Rådet. I begge tilfælde blev forslagene ændret af Rådet [4], som kun fastholdt princippet om, at minimumssatsen ikke måtte være mindre end 15% svarende til det system, der var blevet indført med direktivet fra 1992. Samtidig fastlagde Rådet udløbsdatoen til den 31. december 2000.

[4] Rådets direktiv 96/95/EF af 20. december 1996 (EFT L 338 af 28.12.1996, s. 89) og Rådets direktiv 1999/49/EF af 25. maj 1999 (EFT L 139 af 2.6.1999, s. 27).

12. Siden har Kommissionen her for nylig vedtaget en ny strategi til forbedring af momssystemet i det indre marked [5]. Denne strategi stiller ikke spørgsmålstegn ved selve idéen om indførelse af en endelig afgiftsordning eller en afgiftsharmonisering på lang sigt.

[5] KOM(2000) 348 endelig. Meddelelse fra Kommissionen til Rådet og Europa-Parlamentet - Strategi til forbedring af momssystemet i det indre marked

13. Men for at forbedre det indre markeds funktion på kort sigt, måtte det program, som Kommissionen havde forelagt i 1996, tages op til revurdering. Det er derfor, at Kommissionen har foreslået en strategi i flere etaper, som fokuserer på fire hoved mål, nemlig forenkling og modernisering af de nuværende regler, en mere ensartet anvendelse af de nuværende bestemmelser og en ny iværksættelse af det admini strative samarbejde.

14. I denne periode er det dog vigtigt at forhindre, at en voksende forskel mellem de normalsatser for momsen, der anvendes af medlemsstaterne, fører til strukturel uligevægt i Unionen og til konkurrenceforvridning i visse erhvervssektorer.

15. Under disse omstændigheder forekommer det således stadig at være hensigtsmæssigt midlertidigt at bevare princippet om minimumsniveauet for den nuværende normal sats på 15%, og der bør foreslås en forlængelse af gældende lovgivning.

16. Anvendelsesperioden for denne sats i henhold til artikel 12, stk. 3, litra a), i direktiv 77/388/EØF udløber den 31. december 2000, og formålet med nærværende forslag er at give Rådet mulighed for at forlænge denne anvendelsesperiode for minimums satsen for så vidt angår normalsatsen. Normalsatsen må således ikke være mindre end 15% i en periode på fem år fra den 1. januar 2001 til den 31. december 2005.

Bemærkninger til artiklerne

Artikel 1

I stk. 1 foreslås det, at det nuværende minimumsniveau for normalsatsen for merværdiafgiften i de forskellige medlemsstater, der er fastsat til 15%, forlænges fra den 1. januar 2001 til den 31. december 2005.

Ifølge stk. 2 skal det foreslåede minimumsniveau for normalsatsen gælde frem til den 31. december 2005. Denne bestemmelse vil blive taget op til revision, eftersom Rådet på forslag af Kommissionen senest den 31. december 2005 skal træffe afgørelse om, hvilken normalsats der skal gælde efter denne dato.

Artikel 2 til 4

Disse artikler omhandler foranstaltninger vedrørende direktivets ikrafttræden.

2000/0223 (CNS)

Forslag til RÅDETS DIREKTIV om ændring, for så vidt angår anvendelsesperioden for minimumsniveauet for normalsatsen, af direktiv 77/388/EØF om det fælles merværdiafgiftssystem

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 93,

under henvisning til forslag fra Kommissionen [6],

[6] EFT C

under henvisning til udtalelse fra Europa-Parlamentet [7],

[7] EFT C

under henvisning til udtalelse fra Det Økonomiske og Sociale Udvalg [8], og

[8] EFT C

ud fra følgende betragtninger:

(1) Ved artikel 12, stk. 3, litra a), i Rådets direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [9] er det fastsat, at Rådet træffer afgørelse om størrelsen af den normalsats, der skal anvendes efter den 31. december 2000.

[9] EFT L 145 af 13.6.1977, s. 1. Direktivet er senest ændret ved direktiv 2000/17/EF (EFT L 84 af 5.4.2000, s. 24).

(2) Selv om den normalsats for merværdiafgiften, der for øjeblikket er gældende i medlemsstaterne, sammen med bestemmelserne i overgangsordningen sikrer, at ordningen fungerer acceptabelt, bør det dog i det mindste i den periode, hvor der iværksættes en ny strategi med henblik på forenkling og modernisering af nugældende fællesskabslovgivning vedrørende moms, således som den fremgår af Kommissionens meddelelse af 7. juni 2000 af Kommissionen [10], undgås, at en voksende forskel mellem de normalsatser for momsen, der anvendes af medlemsstaterne, fører til strukturel uligevægt inden for Fællesskabet og til konkurrencefordrejninger i visse erhvervs sektorer.

[10] KOM(2000) 348 endelig.

(3) Det nuværende minimums niveau på 15% for normalsatsen bør opretholdes for endnu en periode, som er lang nok til, at strategien med henblik på forenkling og modernisering kan iværksættes -

UDSTEDT FØLGENDE DIREKTIV:

Artikel 1

I artikel 12, stk. 3, litra a), i direktiv 77/388/EØF affattes første og andet afsnit således:

" Merværdiafgiftens normalsats fastsættes af hver enkelt medlemsstat som en procentsats af beskatningsgrundlaget og skal være ens for levering af goder og for levering af tjenesteydelser. Fra den 1. januar 2001 til den 31. december 2005 må denne procentsats ikke være mindre end 15%.

Rådet træffer med enstemmighed på forslag af Kommissionen og efter høring af Europa-Parlamentet og Det Økonomiske og Sociale Udvalg afgørelse om størrelsen af den normalsats, der skal anvendes efter den 31. december 2005."

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv fra den 1. januar 2001. De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på tredjedagen efter offentliggørelsen i De Euro-pæiske Fællesskabers Tidende.

Den anvendes fra den 1. januar 2001.

Artikel 4

Dette direktiv er rettet til medlemsstaterne.

Udfærdiget i Bruxelles, den

På Rådets vegne

Formand